
Állam az államban: Horvát-Szlavónország alkotmányos helyzete a reformkortól az első világháborúig

Kulcsszavak: Horvát-Szlavónország; Horvátország; Osztrák-Magyar Monarchia; magyar alkotmánytörténet
Dolgozatom témája Horvát-Szlavónország alkotmányos helyzetének bemutatása a reformkortól az első világháború kezdetéig. A dolgozatom elkészítése során különösen fontosnak tartottam bemutatni a horvát jogtörténetnek a témára vonatkozó eredményeit is. Bár az elmúlt évtizedekben valamelyest közeledett egymáshoz a horvát és a magyar álláspont, a korszak értékelésében máig fellelhetők markáns különbségek.

Már abban sincs egyetértés, hogy Horvát-Szlavónország rendelkezett-e államisággal, vagy sem. Jelentős eltérések vannak az a magyar kormányzatnak az állam egységét hirdető akcióinak megítélésével szemben is. Horvát részről rendszeresen megfogalmazódik a vád, hogy azok a magyarosítás első lépései voltak, míg magyar részről legfeljebb azt ismerik el, hogy ezek a horvát közvéleményt sértő, de alapvetően csak performatív, szimbolikus jelenségek voltak.

Jelentős vitás kérdés az is, hogy hiba volt-e, hogy a Háromegy Királyság nem rendelkezett pénzügyi önállósággal. Tény, hogy a horvát állásponttal egyezően a legtöbb, Zágráb és Budapest közötti vita a pénzügyekkel volt kapcsolatos, de én megalapozottnak érzem azt az állítást, hogy 1868-ban Horvát-Szlavónország még nem volt kész a pénzügyi önállóságra, hiszen a horvát költségvetést a kiegyezést követően még évtizedekig a magyar költségvetés terhére egészítették ki.

Felmerülhet, hogy lehetett volna-e jobb megoldás az 1868-as kiegyezésnél? Véleményem szerint akkor, 1868-ban a horvát területek gazdasági fejletlensége miatt nem, később talán lehetett volna a kiegyezésen akár módosítani, akár annak rendelkezéseit kiterjesztően értelmezni, de erre sem politikai akarat, a világháború kitörése miatt pedig idő sem volt.
Álláspontom szerint a kiegyezéssel létrejött korlátozott horvát államisággal olyan keretek közé kerültek a horvátok, amely biztosította az önálló állami és nemzeti fejlődésüket. Bár a kiegyezéssel létrejött államközösség nem volt számukra minden tekintetben ideális, egy önálló horvát állam, vagy egy trialista monarchia megteremtésének nem volt a korszakban reális lehetősége, azt pedig a 20. század történelmének ismeretében tudjuk, hogy a jugoszláv állam sem kínált számukra kedvezőbb alternatívát. Minden hibája ellenére a kiegyezés olyan szellemi, jogi, államszervezeti és gazdasági alapokat adott a horvátoknak, amelyre a jugoszláv időszak horvát nemzeti mozgalma, valamint a délszláv háború következtében létrejövő modern Horvátország is bátran építhetett.



